കേന്ദ്രീയ വിദ്യാലയത്തിന് അനുയോജ്യമായ സ്ഥലം കണ്ടെത്തുമെന്ന് കളക്ടര് കൊച്ചി: ജില്ലാ ആസ്ഥാനത്ത് പുതിയ കേന്ദ്രീയ വിദ്യാലയം സ്ഥാപിക്കുന്നതിന് അനുയോജ്യമായ സ്ഥലം കണ്ടെത്തുമെന്ന് ജില്ലാ കളക്ടര് ജാഫര് മാലിക് അറിയിച്ചു. വിവിധ സ്ഥലങ്ങള് സ്കൂളിനായി നിര്ദേശിക്കപ്പെട്ടിട്ടുണ്ട്. കാക്കനാട്, തൃക്കാക്കര, വാഴക്കുളം, കുന്നത്തുനാട് വില്ലേജുകളില് കണ്ടെത്തിയ സ്ഥലങ്ങള് സന്ദര്ശിച്ച് റിപ്പോര്ട്ട് നല്കാന് കളക്ടര് ബന്ധപ്പെട്ട ഉദ്യോഗസ്ഥര്ക്ക് നിര്ദ്ദേശം നല്കി. കേന്ദ്രീയ വിദ്യാലയം ഉദ്യോഗസ്ഥരും വില്ലേജ് ഓഫീസര്മാരും സംയുക്തമായാണ് സ്ഥല പരിശോധന നടത്തുക. തൃക്കാക്കര നഗരസഭ, ഇന്ഫോപാര്ക്ക് എന്നിവയുടെ അധികൃതരുമായും ചര്ച്ച നടത്തും. യോഗത്തില് ഡെപ്യൂട്ടി കളക്ടര് സന്ധ്യാ ദേവി, കണയന്നൂര് തഹസീല്ദാര് രഞ്ജിത്ത് ജോര്ജ്, കുന്നത്തുനാട് തഹസീല്ദാര് വിനോദ് രാജ്, കേന്ദ്രീയ വിദ്യാലയ എറണാകുളം റീജിയണല് ഓഫീസ് ഡെപ്യൂട്ടി കമ്മീഷണര് ആര്. സെന്തില് കുമാര്, എറണാകുളം കേന്ദ്രീയ വിദ്യാലയം പ്രിന്സിപ്പാള് ആര്. സുരേന്ദ്രന്, ബിപിസിഎല് മാനേജര് രാംദാസ്, വില്ലേജ് ഓഫീസര്മാര് തുടങ്ങിയവര് പങ്കെടുത്തു.